Актрыса Зоя Белахвосцік рыхтуецца да каралеўскіх роляў Вось ужо больш за дваццаць гадоў амаль кожны дзень яна спяшаецца ў Купалаўскі. У тэатр, які стаў для яе другім (а можа, і першым, галоўным) домам. Бо, як прызнаецца сама, без яго не ўяўляе свайго жыцця і лёсу. Дый і сцэну Купалаўскага, напэўна, цяжка ўявіць без яе, вядучай актрысы Зоі Белахвосцік, і створаных ёю жаночых вобразаў. Колькі іх за гэты час было сыграна-перажыта – ад неўміручай юнай Паўлінкі да нядаўняй дзіўнай місіс Сэвідж!.. Калі падлічыць, з паўсотні, не менш. І ў гэтыя сакавіцкія дні яна зноў жыве прэм’ерай. У Купалаўскім — новая пастаноўка. Спектакль “С. В.” паводле чэхаўскага “Вішнёвага саду”. У ім Зоя Белахвосцік іграе галоўную жаночую ролю – памешчыцу Ранеўскую.